༧སྤྱི་ནོར་༸གོང་ས་༸སྐྱབས་མགོན་ཆེན་པོས་གུ་ཡངས་དཀྱེལ་ཆེའི་དགོངས་བཞེས་རླབས་པོ་ཆེས་བོད་དོན་བདེན་མཐའ་གསལ་ཐབས་སུ་དབུ་མའི་ལམ་གྱི་འཇུག་ངོགས་ནས་གཉིས་ཕན་གྲོས་མོལ་གྱི་སྒོ་ནས་བོད་རྒྱ་མཉམ་གནས་ཡོང་ཐབས་ཀྱི་མཛད་བྱུས་འདས་པའི་མི་ལོ་ ༢༣ རིང་འགྱུར་བ་མེད་པ་སྐྱོང་གནང་མཛད་པའི་འཕེལ་རིམ་གྱི་ནང་ཞི་བའི་དོན་ཚན་ལྔ་དང་། སིཏྲས་བྷག་འཆར་གཞི་བཅས་རིམ་སྩལ་གནང་བ་ལ་རྒྱལ་སྤྱིའི་ནང་སྲིད་གཞུང་དང་། གྲོས་ཚོགས། མང་ཚོགས་བཅས་ཀྱིས་བསྔགས་བརྗོད་དང་རྒྱབ་སྐྱོར་ཤུགས་ཆེ་འཐོབ་བཞིན་པ་མ་ཟད། རྒྱ་དམར་གྱི་དབུ་ཁྲིད་རྣམ་པས་ཀྱང་སྔ་ཕྱི་མ་གཏོགས་མཐའ་དོན་གྲོས་མོལ་གྱི་ལམ་ནས་བོད་ཀྱི་དཀའ་རྙོག་སེལ་ཐབས་མི་བྱེད་མཐུ་མེད་ཡིན་པ་ནི་ལོ་རེ་བཞིན་དངོས་ཡོད་ཀྱི་གནས་ཚུལ་ཇེ་གསལ་དུ་འགྲོ་བཞིན་པ་འདི་ལ་གཞིགས་ན་རིང་མིན་བོད་རྒྱའི་ཞི་མོལ་དངོས་སུ་འགོ་འཛུགས་ཐུབ་པའི་རེ་བ་དང་ཡིད་ཆེས་བརྟན་པོ་ཡོད། ཡིན་ནའང་ཕྱོགས་གཉིས་ཞི་མོལ་གྱི་ལས་རིམ་ཚད་ལྡན་དང་གྲུབ་འབྲས་ཐོན་པ་ཡོང་བའི་རྨང་གཞིའི་ཆ་རྐྱེན་གཙོ་བོ་ནི་ཞི་མོལ་བྱེད་པོ་གཉིས་ཀ་སྟོབས་ཤུགས་འདྲ་མཉམ་ཡོད་དགོས་པ་དེ་ཡིན། མི་འབོར་དང་། དམག་སྲིད། དཔལ་འབྱོར། གཞན་ཡང་རྒྱལ་སྤྱིའི་ནང་སྲིད་དོན་གྱི་འབྲེལ་ལམ་སོགས་ཀྱི་ཐོག་ནས་བོད་དང་རྒྱ་ནག་སྟོབས་ཤུགས་འདྲ་མཚུངས་ཡོང་ཐབས་བྲལ་ཡང་། རང་རེའི་ཐོུང་མ་ཡིན་པའི་སྟོབས་ཤུགས་རྒྱ་དམར་གྱི་དབུ་ཁྲིད་རྣམས་དང་མཉམ་དུ་འཇིགས་ཞུམ་མེད་པར་སྟོབས་ཤུགས་འདྲ་མཉམ་མ་ཟད། ཆེ་བར་མངོན་ཐུབ་པའི་རང་ཕྱོགས་ཀྱི་ནུས་པ་ནི་བདེན་པ་དང་འཚེ་བ་མེད་པ་འདི་གཉིས་ཁོ་ན་ཡིན་ཞིང་། འདིའི་ནུས་ཤུགས་ཚད་རྫོགས་པ་ཞིག་བྱུང་བའི་ཉིན་མོ་དེར་རྒྱ་དམར་དང་མཉམ་དུ་ཞི་མོལ་ཙམ་མ་ཟད། ཕན་ཚུན་གཉིས་ཕན་གྱི་འགྲིགས་ཆགས་ཡོང་ཐུབ་པ་ལ་ཐེ་ཚོམ་སྤ་ཙམ་མེད། འོན་ཀྱང་ད་ལྟ་བོད་མི་མང་ཚོགས་ཀྱི་བསམ་བློའི་ནང་རྒྱ་དམར་ལ་དམིགས་པའི་བཟོད་པ་དང་། བྱམས་བརྩེའི་ནུས་ཤུགས་ཡོངས་སུ་མ་རྫོགས་པའི་དབང་གིས་རང་རེའི་འབད་རྩོལ་ཇི་ཙམ་བྱས་རུང་རྒྱ་དམར་གྱི་ངོས་ནས་སྣང་ཆུང་ཁྱད་གསོད་འབའ་ཞིག་ཡོང་བཞིན་པ་འདི་ཡིན་སྟབས། བོད་རྒྱ་ཞི་མོལ་གྱི་ལམ་ནས་བོད་དོན་བདེན་མཐའ་གསལ་ཐབས་ཀྱི་ལས་འགུལ་འདི་ལམ་དུ་ལྷོང་དང་མི་ལྷོང་བོད་མི་རྣམས་དངོས་དོན་དུ་ཇི་ཙམ་གྱིས་འཚེ་བ་མེད་པ་དང་། ཞི་བའི་ལམ་ལ་བློ་གོམས་པ་དེ་ལ་རག་ལུས་པ་ཡིན་པས་བོད་དོན་བདེན་མཐའ་གསལ་བའི་རེ་འདོད་ཡོད་མཁན་ཚང་མས་ཁོང་ཁྲོ་དང་སྡང་སེམས་དོར་ཏེ་རང་རེས་ཉམས་ལེན་བྱེད་བཞིན་པའི་འཚེ་མེད་ཞི་བའི་ཐབས་ལམ་འདི་ལ་ནུས་པ་བཏོན་ཐབས་ལ་གཞིས་བྱེས་བོད་མི་ཡོངས་ཀྱིས་ཉིན་མཚན་ཁོར་ཡུག་ཏུ་འབད་བརྩོན་བྱེད་དགོས་པ་དེ་ཧ་ཅང་གལ་གནད་ཆེ་བ་ཞིག་ཡིན་སྟབས། ད་ལམ་བཙན་བྱོལ་བོད་གཞུང་བཀའ་ཤག་གིས་གཞིས་བྱེས་བོད་མི་ཡོངས་ལ་ནན་ཏན་ཆེན་པོས་འབོད་སྐུལ་ཞུ་རྒྱུ་ཡིན། ༸སྐྱབས་མགོན་རྒྱལ་བའི་དབང་པོས། ཉོན་མོངས་གདོན་གྱིས་མྱོས་པའི་བརླང་སྤྱོད་ཀྱིས། །རང་གཞན་གཉིས་ཕུང་བགྱིད་པའི་སྙིང་རྗེའི་ཡུལ། །མི་སྲུན་སྐྱེ་བོའི་ཚོགས་རྣམས་བླང་དོར་མིག །ཡོངས་ཐོབ་བྱམས་བརྩེའི་མཛའ་བའི་དཔལ་ལ་སྱོར།། ཞེས་ཇི་ལྟར་གསུངས་པའི་དགོངས་དོན་དང་མཐུན་པར་ཕ་རོལ་པོར་བླང་དོར་འབྱེད་པའི་རྣམ་དཔྱོད་ཀྱི་ཤེས་རབ་དང་། བྱམས་བརྩེ་ཐོབ་པའི་སྨོན་ལམ་འགྲུབ་པ་ལ་རང་ཉིད་བླང་དོར་འབྱེད་པའི་རྣམ་དཔྱོད་དང་བྱམས་བརྩེའི་སེམས་བཟང་ཡོད་པ་ཞིག་དགོས་ཤིང་། དེ་བྱུང་ན་གོང་གི་སྨོན་འདུན་འགྲུབ་པ་ལ་སོམ་ཉི་མེད། ད་བར་༸གོང་ས་༸སྐྱབས་མགོན་ཆེན་པོའི་དགོངས་གཞི་དང་མཐུན་པའི་བོད་རྒྱའི་ཞི་མོལ་ལས་དོན་ལམ་ལྷོང་མ་བྱུང་བ་དེ་རྒྱ་དམར་གྱི་འགོ་ཁྲིད་རྐྱང་པར་ཁག་དཀྲི་བྱེད་པ་ལས་རང་ཕྱོགས་ཀྱི་ནུས་མཐུ་སྤེལ་བའི་ཐབས་ལམ་ལ་འབད་དགོས་པ་གལ་ཆེ་བར་མཐོང་།